Dôvodová správa

Vláda Slovenskej republiky uznesením č. 558/1999 z 30. 6. 1999, uložila ministrovi dopravy, pôšt a telekomunikácií v súčinnosti s ostatnými ústrednými  orgánmi štátnej správy vypracovať ucelenú stratégiu rozvoja informačnej spoločnosti v novom miléniu. Táto úloha vyplynula, okrem iného, z rokovania predstaviteľov vlády so Slovenskou rektorskou konferenciou a zo záverov ministerských fór krajín strednej a východnej Európy, zameraných na rozvoj informačnej spoločnosti. Zmenou  kompetenčného zákona k  1. januáru 2000 boli kompetencie v oblasti informatiky delimitované na Ministerstvo školstva SR. So zmenou kompetencií bolo delimitované aj plnenie uznesenia vlády SR.
Rozvoj informačnej spoločnosti (informatizácia spoločnosti) je politickým programom prakticky všetkých vyspelých krajín sveta. Európska únia prijala na jar roku 2000  spoločnú iniciatívu, ktorú potom rozpracovala do akčného plánu eEurope. Veľmi aktívne sa do procesu informatizácie zapája aj väčšina krajín strednej a východnej Európy.
Proces informatizácie spoločnosti v SR naráža zatiaľ na celý rad problémov. Patrí medzi ne najmä
•	absencia politiky a stratégie informatizácie spoločnosti v podmienkach SR,
•	neujasnené kompetencie a nedostatočná koordinácia rezortov, zodpovedných za rôzne aspekty procesu informatizácie,
•	roztrieštenosť finančných zdrojov, ktorá neumožňuje rozbehnúť komplexnejšie projekty, umožňujúce využitie potenciálu informačných a komunikačných technológií,
•	nedostatočná koordinácia aktivít a spolupráce na medzinárodnej úrovni  v rámci globalizácie, minimálne zapájanie sa do medzinárodnej deľby práce. 

Predkladaným dokumentom ”Politika informatizácie spoločnosti v SR” vláda SR       deklaruje rozvoj informatizácie spoločnosti ako jednu z hlavných priorít SR v nasledujúcich rokoch, stanovuje prioritné ciele a zaväzuje sa prijať účinné opatrenia na splnenie stanovených cieľov. Dokument predpokladá následné vypracovanie stratégie informatizácie spoločnosti a akčného plánu realizácie tejto stratégie.
Nadväzujúc na závery Varšavskej ministerskej konferencie, pripravili kandidátske  krajiny EÚ spolu s EÚ spoločný akčný plán ”eEurope+”,  ktorého ciele korešpondujú s cieľmi iniciatívy EÚ eEurope. ”Akčný program eEurope+” bude oficiálne ohlásený na júnovom  summite  EÚ v Göteborgu.
Vychádzajúc z ambícií SR začleniť sa do európskych štruktúr, bude jednou z priorít zladiť najbližšie kroky v oblasti informatizácie s vývojom v Európe, najmä s pripravovanou iniciatívou eEurope+.  Z tohto dôvodu bude treba začleniť úlohy vyplývajúce z Akčného plánu eEurope+ do strategickej vízie informatizácie spoločnosti v SR a do akčného plánu realizácie tejto stratégie.
Budovanie a rozvoj informačnej spoločnosti sa musí stať jednou z prioritných úloh vlády SR. Úspešná realizácia štátnej politiky informatizácie spoločnosti vyžaduje zladenie a synchronizáciu opatrení v oblasti telekomunikácií, legislatívy, školstva, verejnej správy a v ďalších sektoroch národného hospodárstva. Prierezový charakter problematiky vyžaduje nielen aktívnu súčinnosť viacerých rezortov, ale aj širokú participáciu nevládnych organizácií a tretieho sektora. Z tohto dôvodu by zodpovednosť za realizáciu štátnej politiky                  informatizácie spoločnosti mala prislúchať podpredsedovi vlády SR. Vzhľadom na komplexnosť a rôznorodosť aktivít, ktoré je treba iniciovať a skoordinovať, je nevyhnutné zabezpečiť túto koordináciu nad rezortným odborným útvarom - Národnou agentúrou pre informatizáciu spoločnosti. 
Dôležitým predpokladom úspechu informatizácie spoločnosti v SR je konsenzus       štátnych orgánov a odbornej komunity pri príprave a schvaľovaní dlhodobej stratégie           informatizácie spoločnosti, ktorý by zároveň zabezpečil aj podporu jej realizácie. Vláda SR preto vyzýva na spoluprácu pri príprave a realizácii stratégie informatizácie jednak              odborníkov z rôznych oblastí informatiky a informačných a komunikačných technológií, ale nevyhnutne aj expertov z ďalších oblastí, napr. ekonómov, právnikov, prognostikov, sociológov, pedagógov  atď.
Politika informatizácie spoločnosti je dokumentom, ktorý má celospoločenský     charakter. S cieľom dosiahnuť konsenzus zákonodarnej a výkonnej moci pri strategickom smerovaní Slovenskej republiky odporúčame, aby vláda SR predložila politiku informatizácie na schválenie Národnej rade  SR. 
Základným dokumentom predkladaného materiálu je ”Politika informatizácie spoločnosti v SR”, ktorým vláda SR deklaruje rozvoj informatizácie spoločnosti za jednu z prioritných úloh a prihlasuje sa k spoločnej iniciatíve kandidátskych krajín EÚ eEurope+. Prílohami sú návrh ”Akčného plánu eEurope+” a dokument ”Politika informatizácie spoločnosti v SR - rozšírená verzia”.
Návrh dokumentu ”Akčný plán eEurope+” je prekladom anglickej verzie, odsúhlasenej na zasadnutí Joint High Level Committee on Information Society 4. mája 2001 v Bruseli. Konečná verzia by sa nemala vecne odlišovať od predloženého návrhu. Slovenská verzia sa odlišuje len tým, že do stĺpca realizátor sú doplnené rezorty (označené tučným písmom), o ktorých sa predpokladá, že by mali prevziať gesciu nad plnením úlohy, resp. ďalšie spolupracujúce rezorty. Tam, kde zodpovednosť za úlohu nevyplýva priamo z kompetencií, resp. nebola zatiaľ konzultovaná so zástupcami rezortov, táto informácia nie je uvedená. Toto priradenie úloh rezortom je predbežné a nie je predmetom schvaľovania tohto materiálu. Predpokladá sa, že úlohy vyplývajúce z akčného plánu eEurope+ budú konkretizované v akčnom pláne realizácie stratégie informatizácie spoločnosti v SR.
”Politika informatizácie spoločnosti v SR – rozšírená verzia” obsahuje doplňujúce informácie o stave informatizácie na Slovensku a vo svete (najmä v krajinách a kandidátskych krajinách EÚ) a stručné zdôvodnenie návrhu inštitucionálneho a finančného zabezpečenia procesu informatizácie spoločnosti v SR. Okrem toho je v nej načrtnutá štruktúra obsahu stratégie informatizácie a námety na prioritné oblasti informatizácie spoločnosti v SR.
Materiál vypracovalo Ministerstvo školstva SR v spolupráci so Slovenskou informatickou spoločnosťou a Inštitútom informatiky a štatistiky a nadväzuje na prácu komisie expertov v oblasti informatiky, informačných technológií, telekomunikácií, vzdelávania a ekonomiky, ktorá za koordinácie MŠ SR na tejto problematike pracovala v druhej polovici roku 2000. 
Z predkladaného materiálu vyplýva požiadavka na navýšenie kapitoly Ministerstva školstva SR o finančné prostriedky v objeme 4 mil. Sk, z toho 720 tis. Sk mzdy pre                 6 zamestnancov od 1. 7. 2001 a 1 mil. Sk kapitálové výdavky na rozpracovanie politiky informatizácie spoločnosti v Slovenskej republike v roku 2001.
Materiál bol dňa 29. mája 2001 prerokovaný a s pripomienkami schválený na zasadaní Rady vlády pre informatiku, ktorá ho odporúča predložiť na rokovanie vlády.
Materiál prešiel skráteným medzirezortným pripomienkovým konaním.